
LĒMUMS
Cēsīs, Cēsu novadā
18.06.2026.											Nr.288

									
Par nekustamā īpašuma (starpgabala) Gaujas iela 13B, Jaunpiebalga, 
Jaunpiebalgas pagasts, Cēsu novads, atsavināšanu un izsoles noteikumu apstiprināšanu
[bookmark: _Hlk78894007]Ziņo J.Rozenbergs, domes priekšsēdētājs

 	Cēsu novada pašvaldībai kā Jaunpiebalgas novada pašvaldības tiesību, saistību un mantas pārņēmējai pieder nekustamais īpašums Gaujas iela 13 B, Jaunpiebalga, Jaunpiebalgas pag., Cēsu nov., kadastra Nr. 42560060311, kas sastāv no zemes vienības ar kadastra apzīmējumu 4256 006 0397, 1847 m2 platībā.
Saskaņā ar Cēsu novada domes 2026.gada 9.aprīļa lēmumu Nr.170 (protokols Nr.4, 42.punkts) , “Par pašvaldības nekustamā īpašuma Gaujas iela 13B, Jaunpiebalga, Jaunpiebalgas pagasts, Cēsu novads, nodošanu atsavināšanai” tika nolemts pārdot nekustamo īpašumu Gaujas iela 13B, Jaunpiebalgā, Jaunpiebalgas pagastā, Cēsu novadā, ar kadastra Nr. 42560060311, kas sastāv no zemes vienības ar kadastra apzīmējumu 42560060397, ar kopējo platību 0,1847 ha, par brīvu cenu un nosūtīt 5 pieguļošo nekustamo īpašumu īpašniekiem atsavināšanas paziņojumus ar piedāvājumu iegādāties pašvaldībai piederošo starpgabalu par apstiprināto pārdošanas cenu  600,00 euro (seši simti euro un 00 centi). Ar piezīmi, ka pēc atsavināšanas paziņojuma nosūtīšanas, tajā noteiktajā termiņā pirkt nekustamo mantu piesakās vairākas personas, starp šīm personām rīkojama izsole. 
Cēsu novada Jaunpiebalgas apvienības pārvalde, turpmāk – Pārvalde, nosūtīja nekustamā īpašuma Gaujas iela 13B, Jaunpiebalga, Jaunpiebalgas pagasts, Cēsu novads, robežojošo zemes vienību īpašniekiem vēstules ar piedāvājumu iegādāties minēto starpgabalu un lūgumu iesniegt savu pieteikumu līdz 2026.gada 20.maijam (ieskaitot). Atsaucoties uz Pārvaldes vēstuli, saņemts:
1) īpašuma “Gaujas iela 13A”, kadastra Nr.4256 006 0388 (zemes vienības kadastra apzīmējums 4256 006 0388) īpašnieces 05.05.2026. pieteikums (Reģ. Nr. 1-8/2026/186), ar vēlmi iegādāties pašvaldības piederošo starpgabalu;
2) īpašuma “Strautiņi”, kadastra Nr. 42560060197 (zemes vienības kadastra apzīmējums 42560060197 ) ½ domājamās daļas īpašnieka 28.04.2026. iesniegums (Cēsu novada pašvaldībā reģistrēts 29.04.2026. ar Nr. 1-8/2026/181), ar vēlmi iegādāties pašvaldības piederošo starpgabalu.
3) īpašuma “Strautiņi”, kadastra Nr. 42560060197 (zemes vienības kadastra apzīmējums 42560060197 ) ½ domājamās daļas īpašnieka 14.05.2026. iesniegums (Cēsu novada pašvaldībā reģistrēts 18.05.2026. ar Nr. 1-8/2026/207), ar vēlmi iegādāties pašvaldības piederošo starpgabalu.
[bookmark: _Hlk114124507]		Ievērojot iepriekš minēto, pamatojoties uz Pašvaldību likuma 10. panta pirmās daļas 16. punktu un 73. panta ceturto daļu, Publiskas personas mantas atsavināšanas likuma 4.panta ceturtās daļas 1. punktu, 5. panta pirmo daļu, 10.pantu, 14.panta trešo daļu, 44.panta astotās daļas 1.punktu, saskaņā ar Cēsu novada pašvaldības Attīstības un teritorijas plānošanas komisijas 01.06.2026. atzinumu (prot.Nr.22) un Cēsu novada domes Finanšu komitejas 11.06.2026. atzinumu (protokols Nr.7) Cēsu novada dome, ar 19 balsīm - par (Atis Egliņš-Eglītis, Elīna Stapulone, Ella Frīdvalde-Andersone, Erlends Geruļskis, Evita Šīrante, Ēriks Bauers, Guntis Grosbergs, Indriķis Putniņš, Inese Suija-Markova, Ivo Rode, Jānis Gabrāns, Jānis Goba, Jānis Kārkliņš, Jānis Mičulis, Jānis Plūme, Jānis Rozenbergs, Laimis Šāvējs, Māris Šķesteris, Mārtiņš Šteins) ,  pret nav,  atturas nav, nolemj:
1. Pārdot izsolē ar pretendentu atlasi Cēsu novada pašvaldībai piederošo nekustamo īpašumu (starpgabalu) Gaujas iela 13 B, Jaunpiebalga, Jaunpiebalgas pag., Cēsu nov., kadastra Nr.42560060311, kas sastāv no zemes vienības ar kadastra apzīmējumu 4256 006 0397, 0,1847 ha platībā.
2. [bookmark: _Hlk100759061]Noteikt, ka nekustamā īpašuma (starpgabala) Gaujas iela 13 B, Jaunpiebalga, Jaunpiebalgas pag., Cēsu nov., kadastra Nr. 42560060311, kas sastāv no zemes vienības ar kadastra apzīmējumu 4256 006 0397, 0,1847 ha platībā, nosacītā sākuma cena ir  600,00 EUR (seši simti euro un 00 centi).
3. Apstiprināt izsoles noteikumus saskaņā ar pielikumu.
4. Lēmuma izpildi organizēt Cēsu novada Jaunpiebalgas apvienības pārvaldei.
5. Kontroli par lēmuma izpildi veikt Cēsu novada pašvaldības izpilddirektoram.


Cēsu novada domes priekšsēdētājs	 						J.Rozenbergs

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU



Pielikums
Cēsu novada domes
18.06.2026.lēmumam Nr.288

Apstiprināti  
ar Cēsu  novada domes 
18.06.2026.lēmuma Nr.288

Par nekustamā īpašuma (starpgabals) 
Gaujas iela 13B, Jaunpiebalga, Jaunpiebalgas pagasts, Cēsu novads

IZSOLES NOTEIKUMI

1. Vispārīgie noteikumi
1.1. Mutiskā izsolē ar pretendentu atlasi un augšupejošu soli, saskaņā ar Publiskas personas mantas atsavināšanas likumu tiek pārdota Cēsu novada pašvaldībai piederošais nekustamais īpašums Gaujas iela 13 B, Jaunpiebalga, Jaunpiebalgas pag., Cēsu nov., kadastra Nr. 42560060311, kas sastāv no zemes vienības ar kadastra apzīmējumu 4256 006 0397, platība 0,1847 ha.
1.2. Nekustamā īpašuma izsoles nosacītā sākuma cena – 600,00 EUR (seši simti euro un 00 centi).
1.3. Izsoles solis – 200,00 EUR (divi simti euro).
1.4. Izsoles mērķis - pārdot nekustamo īpašumu par iespējami augstāko cenu, nosakot pretendentu, kas šādu cenu piedāvās, mutiskā izsolē.
1.5. Izsole notiks 2026. gada 27.jūlijā plkst. 11:00 Cēsu novada Jaunpiebalgas apvienības pārvaldes administratīvajā ēkā, adrese: Gaujas iela 4, Jaunpiebalga, Jaunpiebalgas pag., Cēsu nov., 2.stāvā. 
1.6. Izsoles izziņošana un visas procesuālās darbības saistībā ar izsoli notiek saskaņā ar izsoles noteikumiem, Publiskas personas mantas atsavināšanas likumu un pašvaldības saistošajiem noteikumiem.
1.7. [bookmark: _Hlk50560142]Informācija (sludinājums) par izsoli tiek publicēta pašvaldības tīmekļvietnē www.cesis.lv un paziņota pieguļošo nekustamā īpašuma īpašniekiem, kuri noteiktajā termiņā bija pieteikušies nekustamā īpašuma (starpgabala) Gaujas iela 13B, Jaunpiebalga, Jaunpiebalgas pagasts, Cēsu novads, ar kadastra Nr. 42560060311, kas sastāv no zemes vienības ar kadastra apzīmējumu 42560060397, ar kopējo platību 0,1847 ha, atsavināšanai.

2. Nekustamā īpašuma raksturojums
2.1. Nekustamais īpašums Gaujas iela 13 B, Jaunpiebalga, Jaunpiebalgas pag., Cēsu nov., kadastra Nr. 42560060311, kas sastāv no zemes vienības ar kadastra apzīmējumu 4256 006 0397, platība 0,1847 ha, no tās 0,0084 ha krūmāji, 0,0344 ha zeme zem ūdeņiem, 0,1419 ha pārējās zemes platības. 
2.2. Nekustamā īpašuma īpašnieks – Cēsu novada pašvaldība kā Jaunpiebalgas novada pašvaldības tiesību, saistību un mantas pārņēmējai.
2.3. Saskaņā ar tiesneses A.Grāves 24.08.2018. lēmumu reģistrēts Vidzemes rajona tiesas Jaunpiebalgas pagasta zemesgrāmatas nodalījumā Nr. 100000581032.
2.4. Nekustamajam īpašumam Valsts zemes dienesta Kadastra informācijas sistēmā reģistrēts apgrūtinājumi: vides un dabas resursu aizsardzības aizsargjoslas (aizsardzības zonas) teritorija ap kultūras pieminekli laukos – platība 0,1847 ha.
2.5. Zemes vienības lietošanas mērķis – Zeme, uz kuras galvenā saimnieciskā darbība ir lauksaimniecība (kods 0101).
2.6. Saskaņā ar spēkā esošo pašvaldības teritorijas plānojumu zemes vienība ar kadastra apzīmējumu 4256 006 0397, atrodas lauksaimniecības  un meža teritorijā.
2.7. Par zemes vienību nav spēkā esošu zemes nomas līgumu.



3. Izsoles dalībnieki
3.1. [bookmark: 2]Par izsoles dalībnieku var kļūt persona, kurai piederošais nekustamais īpašums robežojas ar nekustamā īpašuma (starpgabala) Gaujas iela 13B, Jaunpiebalga, Jaunpiebalgas pagasts, Cēsu novads, ar kadastra Nr. 42560060311, zemes vienību ar kadastra apzīmējumu 42560060397, ar kopējo platību 0,1847 ha.
3.2. Visiem trijiem pretendentiem, kuri vēlas piedalīties izsolē, jāiemaksā nodrošinājums 10 % apmērā no nekustamā īpašuma izsoles sākuma cenas, tas ir 60.00 EUR (sešdesmit euro ar norādi „Izsoles nodrošinājums Jaunpiebalgas pagasta nekustamā īpašuma Gaujas iela 13B,  zemes vienības ar kadastra apzīmējumu 4256 006 0397” Cēsu novada pašvaldības kontā: LV51 UNLA 0004 0131 3083 5 SEB bankā, kods UNLALV22.

4. Izsoles priekšnoteikumi
4.1. Dokumenti (norādīti izsoles noteikumu 4.2.apakšpunktā) iesniedzami:
4.1.1. nododot personīgi Cēsu novada Jaunpiebalgas apvienības pārvaldes Valsts un pašvaldības vienotajā klientu apkalpošanas centrā, Gaujas iela 4, Jaunpiebalga, Jaunpiebalgas pag., Cēsu nov., LV-4125 (pirmdienās no plkst. 8:00 līdz 18:00, otrdienās, trešdienās, ceturtdienās no plkst. 8:00 līdz 17:00, piektdienās no plkst. 8:00 līdz 13:00);
4.1.2. nosūtot pa pastu uz adresi: Gaujas iela 4, Jaunpiebalga, Jaunpiebalgas pag., Cēsu nov., LV-4125. Pasta sūtījumam jābūt nogādātam šajā punktā noteiktajā vietā un termiņā. Pretendents pats personīgi uzņemas nesavlaicīgas piegādes risku;
4.1.3. nosūtot elektroniski uz elektronisko pasta adresi: jaunpiebalga@cesunovads.lv .
4.2. Lai piedalītos izsolē, persona līdz 2026.gada 24.jūlija plkst.12:00, ir jāreģistrējas, jāiesniedz nodrošinājuma naudas samaksu apliecinošs dokuments. Ja pretendentu pārstāv pilnvarota persona, tad iesniedzama pilnvara, kura ir notariāli apliecināta.
4.3. Ja persona ir izpildījusi šo Noteikumu 4.1., 4.2. punktu, tā tiek atzīta par pretendentu un reģistrēta izsoles dalībnieku reģistrācijas lapā, kurā norāda: dalībnieka kārtas numuru, vārds, uzvārds, personas kods, dzīvesvietas adresi,  kā arī solītāja pārstāvja vārdu un uzvārdu. 
4.4. Reģistrētajam izsoles dalībniekam reģistrators izsniedz reģistrācijas apliecību personīgi vai nosūta to uz izsoles dalībnieka norādīto e-pastu.
4.5. Izsoles dalībnieks netiek reģistrēts, ja: 
4.5.1. nav izpildījis 4.2. punktā  noteikto vai tas neatbilst šo Noteikumu 3.1. punkta prasībām; 
4.5.2. beidzies izsoles reģistrācijas termiņš.
4.6. Izsoles organizētāja un rīkotāja atbildīgās amatpersonas, kā arī citas personas, kuras saskaņā ar amata pienākumiem vai atsevišķu uzdevumu ir klāt nekustamā īpašuma izsolē (tās organizēšanā, rīkošanā), nedrīkst paši būt pircēji, kā arī pirkt citu uzdevumā.

5. Izsoles process
5.1. Izsolē var piedalīties personas, kuras šajos noteikumos noteiktajā kārtībā atzītas par izsoles dalībniekiem, un kurām izsniegtas izsoles dalībnieka reģistrācijas apliecības.
5.2. Izsole var notikt arī tad, ja reģistrējies un uz izsoli ir ieradies tikai viens dalībnieks.
5.3. Ja noteiktajā laikā ir reģistrējušies vairāki dalībnieki, bet uz izsoli ierodas viens dalībnieks, komisija izsoli var atlikt, bet ne ilgāk kā uz 30 minūtēm. Ja pēc noteiktā termiņa nav ieradies kāds no dalībniekiem, izsole tiek uzsākta. 
5.4. Uzskatāms, ka dalībnieks, kurš nav ieradies uz izsoli, atteicies no dalības izsolē. Dalībniekam, kurš nav ieradies uz izsoli, tiek atmaksāta nodrošinājuma nauda.
5.5. Pirms izsoles sākšanas izsoles vadītājs pārliecinās par solītāju ierašanos pēc iepriekš noformētā saraksta, pārbauda reģistrācijas apliecību esamību un izsniedz viņiem reģistrācijas kartīti, kuras numurs atbilst reģistrācijas apliecības numuram. Izsoles dalībnieki paraksta izsoles noteikumus, ar to apliecinot savu piekrišanu tiem. Ja izsolē dalībnieku pārstāv persona, kura nav reģistrēta izsoles dalībnieku reģistrācijas lapā, tā iesniedz pilnvaru. 
5.6. Ja izsoles dalībnieks nevar izsoles vadītājam uzrādīt reģistrācijas apliecību un/vai neparaksta izsoles noteikumus, viņš netiek pielaists pie izsoles.
5.7. Komisijas priekšsēdētājs, atklājot izsoli, iepazīstina izsoles dalībniekus ar komisijas sastāvu un pārliecinās par izsoles dalībnieku ierašanos saskaņā ar dalībnieku reģistrācijas sarakstu.
5.8. Komisijas priekšsēdētājs īsi raksturo pārdodamo nekustamo, paziņo nosacīto  cenu, kā arī izsoles soli – summu par kādu nosacītā cena tiek paaugstināta ar katru nākamo solījumu.
5.9. Pēc komisijas priekšsēdētāja ziņojuma sākas solīšanas process. Solīšana sākas no nekustamā īpašuma nosacītās cenas. Izsoles gaita tiek protokolēta. Izsoles protokolā atspoguļo visas komisijas priekšsēdētāja un izsoles dalībnieku darbības izsoles gaitā. Protokolu paraksta visi komisijas locekļi.
5.10. Solīšana notiek pa Noteikumos noteikto izsoles soli.
5.11. Komisijas priekšsēdētājs nosauc izsolāmās nekustamā īpašuma nosacīto cenu un jautā: „Kas sola vairāk?’’. 
5.12. Ja uz izsoli ieradies tikai viens dalībnieks, komisija piedāvā vienīgajam reģistrētajam izsoles dalībniekam pirkt nekustamo īpašumu (starpgabalu) Gaujas iela 13B, Jaunpiebalga, Jaunpiebalgas pagast, Cēsu novads, par tā sākumcenu, kas ir paaugstināta par vienu izsoles soli, par ko izdara attiecīgu ierakstu izsoles protokolā un dalībnieks parakstās.
5.13. Ja neviens dalībnieks nav pārsolījis izsoles sākumcenu, izsole ir atzīstama par nenotikušu.
5.14. Izsoles dalībnieki solīšanas procesā paceļ savu solīšanas karti ar numuru. Komisijas priekšsēdētājs paziņo solītāja numuru un piedāvāto cenu. Ja neviens no dalībniekiem vairs augstāku cenu nepiedāvā, izsoles vadītājs trīs reizes atkārto pēdējo augstāko cenu un fiksē to ar āmura piesitienu. Pēc āmura pēdējā (trešā) piesitiena nekustamais īpašums ir pārdots personai, kas solījusi pēdējo augstāko cenu. Dalībnieka numurs un solītā cena tiek ierakstīti protokolā. 
5.15. Katrs dalībnieka solījums ir viņam līdz nekustamā īpašuma tiesību pārejai izsoles uzvarētājam saistošs apliecinājums, ka viņš palielina solīto nekustamā īpašuma cenu par noteikto izsoles soli.
5.16. Izsoles procesa gaitā, atsakoties no turpmākās solīšanas, katrs nekustamā īpašuma izsoles dalībnieks apstiprina ar parakstu izsoles protokolā savu pēdējo solīto cenu.
5.17. Dalībnieks, kas piedāvājis visaugstāko cenu, pēc nosolīšanas nekavējoties uzrāda izsoles komisijai savu solīšanas karti un ar parakstu protokolā apliecina tajā norādītās cenas atbilstību nosolītajai cenai.
5.18. Izsoles dalībnieks, kurš nekustamo īpašumu nosolījis, neparakstās protokolā, zaudē tiesības uz paša sniegtajiem cenu paaugstinājumiem un viņam netiek atmaksāta nodrošinājuma nauda. Šajā gadījumā nekustamā īpašuma nosolītājs ir dalībnieks, kurš ir piedāvājis nākošo augstāko cenu.
5.19. Izsoles protokolu paraksta komisijas locekļi un visi izsoles dalībnieki. Pēc izsoles protokola parakstīšanas izsoles vadītājs pasludina izsoli par slēgtu.

6. Izsoles rezultātu apstiprināšana, samaksas kārtība un pirkuma līguma slēgšana
6.1. Cēsu novada pašvaldības izpilddirektors piecu darba dienu laikā pēc izsoles protokola sastādīšanas un parakstīšanas dienas apstiprina izsoles rezultātus.
6.2. Izsoles rīkotājs piecu darba dienu laikā izsniedz izsoles uzvarētājam rēķinu pirkuma summas samaksai. 
6.3. Nosolītājam sava piedāvātā augstākā summa, atrēķinot iemaksāto nodrošinājumu, par nosolīto Nekustamo īpašumu jāsamaksā 2 (divu) nedēļu laikā no izsoles dienas.
6.4. Izsoles dalībniekiem, kuri nav nosolījuši nekustamo īpašumu, nav ieradušies uz izsoli atmaksā nodrošinājuma naudu 7 (septiņu) darba dienu laikā no izsoles dienas. 
6.5. Ja nosolītājs Noteikumu 6.1. punktā noteiktajā termiņā nav samaksājis nosolīto summu, komisija pieņem lēmumu par to, ka izsoles uzvarētājs zaudē tiesības uz nosolīto nekustamo īpašumu un atzīst par izsoles uzvarētāju izsoles dalībnieku, kurš nosolījis nākamo augstāko cenu (pārsolītais pircējs). Šajā gadījumā izsoles uzvarētājs zaudē nodrošinājuma naudu. Komisija piedāvā pirkt nekustamo īpašumu pārsolītajam pircējam par viņa nosolīto augstāko cenu (nākamā augstākā cena).
6.6. Pārsolītajam pircējam ir tiesības 2(divu) nedēļu laikā no paziņojuma saņemšanas dienas paziņot izsoles rīkotājam par nekustamā īpašuma pirkšanu par paša nosolīto augstāko cenu.
6.7. Ja pārsolītais pircējs nesniedz atbildi noteiktajā termiņā, tiek uzskatīts, ka viņš ir noraidījis komisijas piedāvājumu. 
6.8. Ja pārsolītais pircējs piekrīt komisijas piedāvājumam, nosolītā summa jāsamaksā 2 (divu) nedēļu laikā no rēķina saņemšanas brīža. 
6.9. Ja Izsoles uzvarētājs (pircējs) Izsoles noteikumu minētajos termiņos nokavējis noteikto samaksas termiņu, tas zaudē iesniegto nodrošinājumu un nodrošinājums netiek atmaksāts. 
6.10. Nekustamā īpašuma nosolītājs pirkuma līgumu paraksta ne vēlāk kā 30 (trīsdesmit) dienu laikā pēc izsoles rezultātu apstiprināšanas. 

7. Nenotikusi izsole
7.1. Izsole atzīstama par nenotikušu, ja: 
7.1.1. noteiktajā laikā neviens dalībnieks nav reģistrējies, vai ir reģistrējušies vairāk par vienu dalībnieku, bet uz izsoli neviens neierodas; 
7.1.2. neviens izsoles dalībnieks nav pārsolījis izsoles sākumcenu, vai nosolītājs nav samaksājis nosolīto cenu.
7.2. Gadījumā, ja izsole atzīstama par nenotikušu, Cēsu novada dome izlemj par citu nekustamā īpašuma atsavināšanas veidu.

8. Komisijas lēmuma pārsūdzēšana
8.1. Izsoles dalībnieki var iesniegt sūdzību par izsoles rīkotāja darbībām Cēsu novada domē 7 (septiņu) dienu laikā pēc tam, kad izpilddirektors ir apstiprinājis izsoles rezultātus.
9. Personas datu aizsardzība
9.1. Datu pārzinis ir Cēsu novada pašvaldība, reģistrācijas Nr.90000031048, juridiskā adrese: Raunas iela 4, Cēsis, Cēsu novads, kas veic personas datu apstrādi ar nolūku organizēt tai piederošās mantas izsoli.
9.2. Papildus informāciju par minēto personas datu apstrādi var iegūt Cēsu novada pašvaldības tīmekļa vietnes www.cesis.lv sadaļā Pašvaldība / Privātuma politika, iepazīstoties ar Cēsu novada pašvaldības iekšējiem noteikumiem “Cēsu novada pašvaldības privātuma politiku” vai klātienē Cēsu novada pašvaldības klientu apkalpošanas vietās.

Cēsu novada domes priekšsēdētājs	 						J.Rozenbergs

